E-9378/2009

Mál þetta, sem dómtekið var 9. september sl., er höfðað fyrir Héraðsdómi Reykjavíkur af Kaupási hf., Bíldshöfða 10, Reykjavík, á hendur Ipneti ehf., pósthólf 12061, 132 Reykjavík, með stefnu birtri 17. ágúst 2009. Fyrirsvarsmaður stefnda er Ó-kk-nf R-kk-nf, Hvarfi, 270 Mosfellsbæ.

Dómkröfur stefnanda eru þær að hið stefnda félag verði dæmt til að greiða stefnanda skuld að fjárhæð kr. 2.163.460, ásamt dráttarvöxtum samkvæmt 1. mgr. 6. gr. laga nr. 38/2001, af kr. 2.163.460 frá 15. febrúar 2009 til greiðsludags.

Þá er krafist málskostnaðar samkvæmt mati dómsins.

Dómkröfur stefnda eru þær að hann verði sýknaður af öllum kröfum stefnanda í málinu og dæmdur málskostnaður úr hendi stefnanda að mati dómsins.

Málsatvik og málsástæður stefnanda

Stefnandi tekur fram að hann reki m.a. heildverslun og verslun með matvöru, raftæki og íþróttavörur og veiti ýmsa þjónustu tengda því. Skuld þessi sé tilkomin vegna viðskipta hins stefnda félags við stefnanda samkvæmt framlögðum reikningi/hreyfingarlista:

Nr. Útgáfudagur Gjalddagi Fjárhæð

1. 23.01.2009 15.02.2009 2.163.460.

Gjalddagi í viðskiptum aðila sé tilgreindur og miðist dráttarvaxtakrafa í dómkröfu við það tímamark. Skuld þessi hafi ekki fengist greidd þrátt fyrir innheimtutilraunir og sé því nauðsynlegt að höfða mál til greiðslu hennar.

Stefnandi byggir kröfur sínar á reglum samninga- og kröfuréttar um loforð og efndir fjárskuldbindinga. Kröfur um dráttarvexti, þ.m.t. vaxtavexti, styður stefnandi við lög um vexti og verðtryggingu nr. 38/2001. Krafan um málskostnað er studd við 1. mgr. 130. gr. laga 91/1991 um meðferð einkamála. Varðandi varnarþing er vísað til 33. gr. laga nr. 91/1991.

Málsástæður stefnda

Stefndi tekur fram að hann hafi rekið fyrirframgreidda símaþjónustu fyrir ódýr útlandasímtöl undir heitinu HeimsFrelsi frá því í desember 2002 til loka desember 2008. Stefnandi hafi verið einn af mörghundruð aðilum sem keypt hafi vörur af stefnda. Í gegnum árin sé algengt að eitthvað safnist fyrir af eldri vörum á lager hjá endursöluaðilum. Stefnandi hafi sent reikning til stefnda fyrir eldri vörulager sem hafði verið safnað saman úr verslunum þeirra. Stefndi hafi mótmælt þeim reikningi þar sem hann hefði ekki fjárhagslega burði til að kaupa vörulagerinn til baka og bæri ekki skylda til þess.

Niðurstaða

Ó-kk-nf R-kk-nf, fyrrisvarsmaður stefnda, skýrði frá því fyrir dómi að símaþjónustan sem stefndi var með hafi byggst á því að seld voru kort með ákveðnu símaaðgangsnúmeri, sem gerðu mögulegt að hringja ódýrt til útlanda. Það hafi verið um 400 smásöluaðilar sem seldu kortin, sem þeir höfðu keypt af stefnda, eins og hverja aðra vöru. Ástæðan fyrir því að stefnandi hafi beðið um endurgreiðslu á þessum kortum sé sú að þjónusta stefnda hafi stöðvast um áramótin 2008/2009 í kjölfar efnahagshrunsins. Enginn samningur hefði verið gerður við stefnanda um að þessi kort yrðu tekin til baka.

Fyrir liggur að stefnandi keypti símakort af stefnda og endurseldi. Þegar stefndi gat ekki lengur veitt þá þjónustu, sem kortin gengu út á, urðu þau ónothæf. Verður því fallist á með stefnanda að þar með hafi brostið forsendur fyrir kaupum þeirra. Gjaldfærni stefnda hefur ekki áhrif á skuldbindingar hans í þessu efni og er þeirri málsástæðu stefnda hafnað. Reglur um forsendubrest og riftun kaupa leiða til þess að taka ber dómkröfu stefnanda til greina, sem ekki er tölulegur ágreiningur um, eins og nánar greinir í dómsorði.

Þá ber að dæma stefnda til að greiða málskostnað, sem ákveðst 125.000 krónur án virðisaukaskatts.

D Ó M S O R Ð:

Stefndi, IPNET ehf., greiði stefnanda, Kaupási hf., kr. 2.163.460 ásamt dráttarvöxtum samkvæmt 1. mgr. 6. gr. laga nr. 38/2001 frá 15. febrúar 2009 til greiðsludags og 125.000 krónur í málskostnað.

E-kk-nf Ó-kk-nf